મૂળજી પટેલ પાનબાડીની દુકાન ચલાવતો, ખાતો-પીતો આદમી. બાપદાદા વારીનાં મકાનમાં બજારમાં પડતા એક ઓરડાની દુકાન ખોલીને બેઠેલો. એક બીજો સાઈડ બિઝનેસ પણ ચલાવે. આતાને લાઉડસ્પિકર અને રેકોર્ડિંગનો ધંધો હતો. જુનવાણી અસબાબ મૂળજીનો બાપ પછવાડે મૂકી ગયેલો. તેનો કંઈક ઉપયોગ તો કરવો રહ્યો. તે ખખડધજ લાઉડસ્પિકર અને સિનેમાનાં ગીતોની જૂની રેકર્ડ ગામડાંઓમાં લગ્નપ્રસંગે વગાડવા ભાડે આપે. મૂળજીને દુકાન સાચવવાની પળોજણ. આમેય એને ઇલેક્ટ્રિકની કડાકૂટ આવડે નહીં. કોઈ નવરો ધૂપ બેકાર અર્ધદગ્ધ ઇલેક્ટ્રિસિયન મળી જાય તો બાપના વારસામાંથી બે ફદિયાં દુકાને બેઠાં રળી લેવાનો મોહ મૂળજીને ખરો. મૂળજીને એ કમઠાણ ચલાવનાર એક જણ મળી પણ ગયો.